Document ID: 32014D0203

A BIZOTTSÁG VÉGREHAJTÁSI HATÁROZATA
(2014. március 19.)
a LIFE program 2014-2017. évi többéves munkaprogramjának elfogadásáról
(EGT-vonatkozású szöveg)
(2014/203/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a környezetvédelmi és éghajlat-politikai program (LIFE) létrehozásáról és a 614/2007/EK rendelet hatályon kívül helyezéséről szóló, 2013. december 11-i 1293/2013/EU európai parlamenti és tanácsi rendeletre (1), és különösen annak 24. cikke (1) bekezdésére,
mivel:
(1)
A LIFE program végrehajtásának biztosítása érdekében a 2014-2017-es időszak tekintetében többéves munkaprogramot kell elfogadni.
(2)
Annak érdekében, hogy a két LIFE alprogram végrehajtásának keretét ki lehessen jelölni, a 2014-2017-es időszakra vonatkozó többéves munkaprogramban meg kell határozni a forrásoknak a kiemelt területek és a finanszírozási típusok közötti indikatív elosztását, az 1293/2013/EU rendelet III. mellékletében meghatározott tematikus prioritásokat végrehajtó projekttémákat, a projektkiválasztási eljárások technikai módszertanát, a támogatások odaítélésére vonatkozó kritériumokat és a pályázati felhívásokra vonatkozó indikatív ütemterveket.
(3)
A 2014-2017-es időszakra vonatkozó többéves munkaprogramban szerepeltetni kell továbbá az egyes kiemelt területekre és projekttípusokra vonatkozó minőségi és mennyiségi eredményeket, mutatókat és célokat az egyes kiemelt területekre vonatkozó teljesítménymutatóknak és konkrét célkitűzéseknek megfelelően, ezáltal elősegítve a program eredményeinek és hatásának értékelését. A Bizottság előzetes értékelések alapján kiválasztott két innovatív pénzügyi eszközt, amelyekkel a projektek megfelelően finanszírozhatók, az 1293/2013/EU rendelet 17. cikke (4) bekezdésének megfelelően.
(4)
Ezeket a pénzügyi eszközöket a többéves munkaprogram folyamán ki kell próbálni annak érdekében, hogy bizonyítható legyen, hogy jelentős potenciállal rendelkeznek a beruházók által nyújtott finanszírozás mozgósítására a biológiai sokféleség és az éghajlatváltozás mérséklésének és az éghajlatváltozáshoz való alkalmazkodásnak a területén, és ezáltal képesek elhárítani azokat a pénzügyi akadályokat, amelyek korlátozzák a projektarányt ezeken a területeken.
(5)
Az Európai Beruházási Bankot (EBB) - tekintettel a más finanszírozási eszközök irányításával kapcsolatos kedvező tapasztalatokra, valamint földrajzi hatókörére, amely lehetővé teszi, hogy a bank az egész Unióban elérje a potenciális kedvezményezetteket - kell megbízni a természetitőke-finanszírozási eszköznek és az energiahatékonyság magánfinanszírozási eszközének az irányításával, amelyeket a LIFE program keretében finanszíroznak.
(6)
A többéves munkaprogram hatékony végrehajtása érdekében és mivel az 1293/2013/EU rendelet 2014. január 1-jétől alkalmazandó, ezt a határozatot az elfogadása napjától kell alkalmazni.
(7)
E határozat rendelkezései összhangban vannak az 1293/2013/EU rendelet 30. cikke által létrehozott, a LIFE környezetvédelmi és éghajlat-politikai programért felelős bizottságának véleményével,
ELFOGADTA EZT A HATÁROZATOT:
1. cikk
Többéves munkaprogram
A Bizottság elfogadja a 2014-2017-es időszakra vonatkozó, a mellékletben leírt LIFE többéves munkaprogramot.
2. cikk
Uniós hozzájárulás a többéves munkaprogramhoz
A 2014-2017-es időszakra vonatkozó LIFE többéves munkaprogramhoz nyújtott hozzájárulás legfeljebb 1 796 242 000 EUR lehet, és ezt az összeget a megfelelő alprogramok és kiemelt területek finanszírozására kell használni a következőképpen:
1.
A Környezetvédelem alprogramra elkülönített, összesen 1 347 074 499 EUR összeget a következőképpen kell elosztani:
a)
495 845 763 EUR a „Környezet és erőforrás-hatékonyság” kiemelt területre;
b)
610 068 900 EUR a „Természet és biológiai sokféleség” kiemelt területre;
c)
162 999 836 EUR a „Környezetvédelmi irányítás és tájékoztatás” kiemelt területre;
d)
78 160 000 EUR a kapcsolódó támogatási kiadásokra.
2.
Az Éghajlat-politika alprogramra elkülönített összesen 449 167 501 EUR összeget a következőképpen kell elosztani:
a)
193 559 591 EUR „Az éghajlatváltozás hatásainak mérséklése” kiemelt területre;
b)
190 389 591 EUR „Az éghajlatváltozás hatásainak mérséklése” kiemelt területre;
c)
47 588 319 EUR az „Éghajlat-politikai irányítás és tájékoztatás” kiemelt területre;
d)
17 630 000 EUR a kapcsolódó támogatási kiadásokra.
3. cikk
Pénzügyi eszközök
(1) Az 1293/2013/EU rendelet 17. cikke (1) bekezdésének megfelelően a mellékletben leírt, alábbi pénzügyi eszközök részesülnek hozzájárulásban:
a)
az energiahatékonyság magánfinanszírozási eszköze;
b)
a természetitőke-finanszírozási eszköz.
(2) Az energiahatékonyság magánfinanszírozási eszközéhez és a természetitőke-finanszírozási eszközhöz való hozzájárulás végrehajtása az Európai Beruházási Bank feladata.
4. cikk
Hatálybalépés
Ez a határozat az Európai Unió Hivatalos Lapjában történő kihirdetését követő első napon lép hatályba.
E határozatot 2014. március 19-étől kell alkalmazni.
Kelt Brüsszelben, 2014. március 19-én.

Labels: 15
19
20